

Ανώριμη η στάση της ΕΕ

Μιλώντας από το βήμα του συνεδρίου της Ευρωπαϊκής Κοινωνιολογικής Εταιρίας, ο Γιάνης Βαρουφάκης, και ασκώντας νέα κριτική στην Ευρωπαϊκή Ένωση για τον τρόπο που αντιμετώπισε την κρίση, τόνισε ότι αυτός ο τρόπος ευνόησε την ανάδυση μιας «εθνικιστικής διεθνούς».

Παράλληλα, χαρακτήρισε «ανώριμη» τη στάση της ΕΕ σε σύγκριση με εκείνη των Ηνωμένων Πολιτειών. «Κάθισαν γύρω από το ίδιο το τραπέζι ο πρόεδρος, ο επικεφαλής της Ομοσπονδιακής Τράπεζας, ο υπουργός Εξωτερικών, ο υπουργός Οικονομικών, κάποιοι “καλοί άνθρωποι” από την Goldman Sachs και την JP Morgan, που είναι και οι πραγματικοί αφέντες του σύμπαντος, και έθεσαν ένα απλό ερώτημα: πώς μπορούμε να σταματήσουμε αυτήν την κρίση που μας καταστρέφει;».

Συνέχισε εξηγώντας ότι «την ίδια ώρα οι Ευρωπαίοι είπαν κάτι άλλο: πώς μπορούμε κανόνες που είχαν θεσπιστεί πριν από χρόνια και δεν μπορούσαν να εφαρμοστούν να τους εφαρμόσουμε τώρα».

«Πώς μπόρεσαν αυτοί οι έξυπνοι άνθρωποι να ενεργήσουν με έναν τόσο απογοητευτικό τρόπο;» διερωτήθηκε έχοντας κάνει νωρίτερα μια ιστορική αναδρομή στη Μεγάλη Ύφεση της δεκαετίας του 1930 και το σύστημα ισοτιμιών του Μπρέντον Γουντς.

«Το πρόβλημα δεν βρίσκεται στο ευρωπαϊκό DNA. Βρίσκεται στο γεγονός ότι δημιουργήσαμε ένα καρτέλ που σαν όλα τα καρτέλ είναι ανίκανο να αντιμετωπίσει την κρίση. Είναι σαν ένα ποταμόπλοιο να βγαίνει για να ταξιδέψει στον Ατλαντικό Ωκεανό. Μοιραία κάποια στιγμή θα αρχίσει να μπάζει νερά», είπε χαρακτηριστικά .